รายงานของคณะกรรมการตรวจสอบ

คณะกรรมการตรวจสอบ ของบริษัท เอเชียซอฟท์ คอร์ปอเรชั่น จำกัด (มหาชน)
ประกอบด้วยกรรมการอิสระที่มีคุณสมบัติตามที่สำนักงานคณะกรรมการกำกับหลักทรัพย์และตลาดหลักทรัพย์กำหนด
จำนวน 3 ท่าน คือ นายเฉลิมพงษ์ จิตต์ขันติวงศ์ เป็นประธานกรรมการตรวจสอบ นางธันยพร มั่นมี
และ นางมลฤดี สุขพันธรัชต์ เป็นกรรมการตรวจสอบ

คณะกรรมการตรวจสอบ
ได้ปฏิบัติงานตามหน้าที่และความรับผิดชอบตามที่ได้รับมอบหมายจากคณะกรรมการบริษัท
และตามที่ได้กำหนดไว้ในกฎบัตรของคณะกรรมการตรวจสอบ
ซึ่งสอดคล้องกับแนวปฏิบัติที่ดีสำหรับคณะกรรมการตรวจสอบ และระเบียบ กฎเกณฑ์
ที่เกี่ยวข้องของตลาดหลักทรัพย์แห่งประเทศไทย

ในรอบปี 2551 ที่ผ่านมา คณะกรรมการตรวจสอบได้มีการประชุมรวมทั้งสิ้น 9 ครั้ง
โดยประชุมร่วมกับสำนักตรวจสอบภายใน ฝ่ายบริหาร ฝ่ายบัญชีและการเงิน
ที่ปรึกษาภายนอกที่ให้บริการในการปฏิบัติงานตรวจสอบภายใน (Outsourcing Internal
Audit) และผู้สอบบัญชีภายนอก เป็นประจำทุกไตรมาส ตามวาระที่เกี่ยวข้อง
โดยสรุปผลการปฏิบัติงานที่สำคัญได้ ดังนี้

1. สอบทานให้บริษัทมีรายงานทางการเงินอย่างถูกต้องและเพียงพอ

พิจารณาสอบทานงบการเงินรายไตรมาสและงบการเงินประจำปีของบริษัท ร่วมกับผู้สอบบัญชี
ฝ่ายจัดการ โดยได้สอบถาม รับฟังคำชี้แจง รวมทั้งให้คำแนะนำและข้อคิดเห็นในประเด็นต่างๆ
ที่เกี่ยวข้องกับรายงานทางการเงินของบริษัท

คณะกรรมการตรวจสอบมีความเห็นว่า การจัดทำรายงานทางการเงินของบริษัทและบริษัทย่อย
มีความถูกต้องตามที่ควรในสาระสำคัญ เป็นไปตามมาตรฐานการบัญชีที่รับรองทั่วไป
และมีการเปิดเผยข้อมูลอย่างเพียงพอ

2.
สอบทานให้บริษัทมีระบบการควบคุมภายในและระบบการตรวจสอบภายในที่เหมาะสมและมีประสิทธิผล
ตลอดจนพิจารณาความเป็นอิสระของหน่วยงานตรวจสอบภายใน

พิจารณาสอบทานระบบการควบคุมภายใน ให้ความเห็นชอบแผนการตรวจสอบ
รับทราบผลการตรวจสอบ และประเมินผลการปฏิบัติงานของหน่วยงานตรวจสอบภายใน
รวมทั้งประเมินความเพียงพอของระบบควบคุมภายในของบริษัท ร่วมกับสำนักตรวจสอบภายใน
และที่ปรึกษาภายนอกที่ให้บริการในการปฏิบัติงานตรวจสอบภายใน (Outsourcing Internal
Audit)

คณะกรรมการตรวจสอบมีความเห็นว่า
บริษัทมีระบบการควบคุมภายในและการตรวจสอบภายในที่เหมาะสมเพียงพอ

3. สอบทานให้บริษัทปฏิบัติตามกฎหมายว่าด้วยหลักทรัพย์และตลาดหลักทรัพย์
ข้อกำหนดของตลาดหลักทรัพย์แห่งประเทศไทย และกฎหมายที่เกี่ยวข้องกับธุรกิจของบริษัท

คณะกรรมการตรวจสอบมีความเห็นว่า
บริษัทได้มีการปฏิบัติตามกฎหมายและข้อกำหนดที่เกี่ยวข้องกับธุรกิจของบริษัท

4. พิจารณา คัดเลือก เสนอแต่งตั้งผู้สอบบัญชี และค่าสอบบัญชีของบริษัทและบริษัทย่อย

โดยเสนอแนะคณะกรรมการบริษัท เห็นควรนำเสนอต่อที่ประชุมผู้ถือหุ้นเพื่อพิจารณาแต่งตั้ง นายวิชัย
รุจิตานนท์ ผู้สอบบัญชีรับอนุญาตเลขที่ 4054 และหรือ นายประวิทย์ วิวรรณธนานุตร์
ผู้สอบบัญชีรับอนุญาตเลขที่ 4917 และหรือ นายบรรจง พิชญประสาธน์ ผู้สอบบัญชีรับอนุญาตเลขที่
7147 แห่งบริษัท เอเอ็นเอส ออดิท จำกัด เป็นผู้สอบบัญชีของบริษัทและบริษัทย่อยในประเทศไทย
ประจำปี 2552 เนื่องจากมีความเป็นอิสระ
และมีคุณสมบัติครบถ้วนตามที่สำนักงานคณะกรรมการกำกับหลักทรัพย์และตลาดหลักทรัพย์กำหนด
และได้เสนอ Mr. Teo Cheow tong และ/หรือ Ms.See Ling Ling, Helen แห่งบริษัท RSM
Chio Lim เป็นผู้สอบบัญชีของบริษัทย่อยในประเทศสิงคโปร์ และ เสนอ Miss Tan Yen Fen
และ/หรือ Mr.Youg Kam Fei บริษัท RSM Robert Teo, Kuan & Co.
เป็นผู้สอบบัญชีของบริษัทย่อยในประเทศมาเลเซีย ตามลำดับ
เนื่องจากพิจารณาแล้วเห็นว่าเป็นผู้มีความรู้ ความสามารถ และมีความเชี่ยวชาญในธุรกิจของบริษัทฯ
และบริษัทย่อย

5.
พิจารณารายการที่เกี่ยวโยงกันและรายการที่มีความขัดแย้งทางผลประโยชน์ให้เป็นไปตามกฎหมาย
และข้อกำหนดที่เกี่ยวข้อง

พิจารณาสอบทานกระบวนการ วิธีปฏิบัติ ระเบียบ ข้อบังคับของบริษัท
เพื่อให้การอนุมัติรายการและการเปิดเผยเป็นไปตามข้อกำหนด
หรือประกาศของตลาดหลักทรัพย์แห่งประเทศไทยอย่างถูกต้อง ครบถ้วน

คณะกรรมการตรวจสอบได้พิจารณาแล้วเห็นว่า รายการดังกล่าว มีความสมเหตุสมผล
เป็นประโยชน์สูงสุดต่อบริษัท และมีการเปิดเผยข้อมูลอย่างครบถ้วน

6. อื่น ๆ

6.1 สอบทานข้อมูลที่เปิดเผยไปยังตลาดหลักทรัพย์แห่งประเทศไทย
และสำนักงานคณะกรรมการกำกับหลักทรัพย์และตลาดหลักทรัพย์ ในรายงานประจำปี 2551 (แบบ
56-2) และในแบบแสดงรายการข้อมูลประจำปี สิ้นสุดวันที่ 31 ธันวาคม 2551 ของบริษัท (แบบ
56-1)

6.2
รายงานสรุปผลการดำเนินงานของคณะกรรมการตรวจสอบให้ที่ประชุมคณะกรรมการบริษัททราบอย่างต่อเนื่องทุกครั้ง

6.3 พิจารณาทบทวนกฎบัตรของคณะกรรมการตรวจสอบ เพื่อให้มั่นใจว่ามีความทันสมัย
และเหมาะสมกับสภาพแวดล้อมขององค์กร

6.4 จำนวนการประชุมและการเข้าร่วมประชุมของคณะกรรมการตรวจสอบ

  ---------------------------------- ------------------------------------
  รายชื่อคณะกรรมการตรวจสอบ             การเข้าร่วมประชุม/การประชุมทั้งหมด (ครั้ง)

                                     ปี 2551

  1. นายเฉลิมพงษ์ จิตต์ขันติวงศ์            9/9

  2. นางธันยพร มั่นมี                    8/9

  3. นางมลฤดี สุขพันธรัชต์                9/9
  ---------------------------------- ------------------------------------

ในนามคณะกรรมการตรวจสอบ

(นายเฉลิมพงษ์ จิตต์ขันติวงศ์)

ประธานคณะกรรมการตรวจสอบ